Jazinks
Jazinks (arī Jazinka ezers, Jazinkas ezers, Jazinoks) ir ezers Krāslavas novada Grāveru pagastā. Izvietojies pagasta vidusdaļā subglaciālā ieplakā ziemeļrietumos no Cārmina ezera. Krasti stāvi, apauguši, gleznaini, austrumu piekraste ļoti līčaina. Ezera dibens dūņains. Ietek strauts no Saviļu ezera, iztek Zelta upīte uz Itiņku. Krastā labas atpūtas vietas, peldvietas. Ziemeļrietumu krastam piekļaujas Čertoka ezera dabas liegums. Ezerā mīt plaudis, līdaka, asaris, rauda, rudulis, zutis, līnis, karūsa, repsis. Apkārtnē lauksaimniecībā izmantojamās zemes, dienvidu krastā Grāveru ciems.